সদ্য শুটিং-এর অর্ধেক সেরে কলকাতায় ফিরেছেন সৃজিত মুখোপাধ্যায়। সুনীল গঙ্গোপাধ্যায়ের কাকাবাবু সিরিজের "পাহাড় চূড়ায় আতঙ্ক" অবলম্বনে তাঁর ছবি ইয়েতি অভিযান। কালকেই উড়ে যাচ্ছেন সুইজারল্যান্ড। সেখানেই হবে বাকি পর্বের ঝটিতি শুটিং। লেক গার্ডেন্সের বাড়িতে হাজির এবেলা.ইন। এ ছবিটা তিনি প্রথমে থ্রিডি ফর্ম্যাটে করার কথাই ভেবেছিলেন কিন্তু বাজেট বাধ সেধেছে। আরও একটা বড় কারণ, থ্রি-ডি সাপোর্টিভ স্ক্রিন অত নেই কলকাতা ও অন্যান্য শহরে। তাই কিছুটা হলেও দুধের স্বাদ ঘোলে মেটাতে হয়েছে। 
কিন্তু পরের ছবিতে সেই আক্ষেপটা আর রাখতে চান না। তৃতীয় কাকাবাবু যখন বানাবেন, থ্রি-ডি ফর্ম্যাটেই বানাবেন আর জোর দেবেন ওভারসিজ মার্কেটিংয়ের উপর। কারণ বিদেশের দর্শক এই ফর্ম্যাটে অভ্যস্ত। বিদেশের হলে থ্রিডি সাপোর্টও যথেষ্ট। কাজেই এখনই তিনি জানিয়ে দিলেন, কাকাবাবু থ্রি-ডি হবেই তৃতীয় ছবিতে!
তবে আদতে সময়টা ভালই চলছে সৃজিতের। তাঁরই প্রথম ছবি অটোগ্রাফ এবার মলয়ালি ছবিতে রিমেক হবে। আরও সুখবর, তাঁর আগামী ছবি উমা-তে প্রথমবার একসঙ্গে অভিনয় করবেন যিশু ও তার কন্যা সারা। কাকাবাবুর বাকি শুটিংয়ের প্ল্যানিং কী হবে সেটাই বিশদে জানালেন এক্সক্লুসিভ এই ইন্টারভিউতে।
কেমন হবে সুইজারল্যান্ডের শুটিং? এই ভিডিও দেখে জেনে নিন কী প্ল্যান করছেন সৃজিত মুখোপাধ্যায়